Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 204/18)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“LIMONE DELL’ETNA”

ES Nr.: PGI-IT-02444 – 12.12.2018.

ACVN ( ) AĢIN (X)

1. Nosaukums

“Limone dell’Etna”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Nosaukums “Limone dell’Etna” attiecas uz citroniem, kas audzēti Etnas piekrastes joslā apgabalā starp Alkantaras upi ziemeļos un Katānijas pašvaldības ziemeļu robežu. To izmanto tikai attiecībā uz botāniskās sugas Citrus limon (L.) Burm. šķirnēm ‘Femminello’ (un tās kloniem) un ‘Monachello’. Saikne ar ģeogrāfisko apgabalu balstās uz produkta īpašībām un kvalitāti.

Laižot tirdzniecībā, produktam ir jāatbilst šādām īpašībām un kvalitātes parametriem.

Šķirne un ražošanas periodi Augļu raksturīgās īpašības Kvalitātes parametri ‘Femminello’ ‘Primofiore’ “ziemas augļi” augļi, kurus novāc 15. septembrī vai pēc šā datuma mizas krāsa: no gaiši zaļas līdz citrondzeltenai; forma: eliptiska; svars: vismaz 90 g; mīkstuma krāsa: no gaiši zaļas līdz citrondzeltenai sulas īpašības: krāsa: citrondzeltena iegūtais daudzums > 34 % skābums > 5,5 % kopējais šķīstošo cietvielu daudzums: mīkstuma Briksa vērtība > 7 ēterisko eļļu iegūtais daudzums > 0,3 % ‘Femminello’ ‘Bianchetto’ jeb ‘maiolino’ “pavasara citrons” augļi, kurus novāc 1. aprīlī vai pēc šā datuma mizas krāsa: gaiši dzeltena; forma: eliptiska vai ovāla; svars: vismaz 90 g; mīkstuma krāsa: dzeltena sulas īpašības: krāsa: citrondzeltena iegūtais daudzums > 34 % skābums > 5,5 % kopējais šķīstošo cietvielu daudzums: mīkstuma Briksa vērtība > 7 ēterisko eļļu iegūtais daudzums > 0,3 % ‘Femminello’ ‘Verdello’ (jeb “vasaras citrons”) augļi, kurus novāc 15. maijā vai pēc šā datuma mizas krāsa: no zaļas līdz gaiši dzeltenai; forma: eliptiska vai lodveida; svars: vismaz 80 g; mīkstuma krāsa: no gaiši zaļas līdz citrondzeltenai sulas īpašības: krāsa: citrondzeltena iegūtais daudzums > 30 % skābums > 5,5 % kopējais šķīstošo cietvielu daudzums: mīkstuma Briksa vērtība > 7 ēterisko eļļu iegūtais daudzums > 0,3 % ‘Monachello’ ‘Primofiore’ “ziemas augļi” augļi, kurus novāc 15. oktobrī vai pēc šā datuma mizas krāsa: no gaiši zaļas līdz citrondzeltenai; forma: eliptiska; svars: vismaz 90 g; mīkstuma krāsa: no gaiši zaļas līdz citrondzeltenai sulas īpašības: krāsa: citrondzeltena iegūtais daudzums > 25 % skābums > 5,5 % kopējais šķīstošo cietvielu daudzums: mīkstuma Briksa vērtība > 7 ēterisko eļļu iegūtais daudzums > 0,3 % ‘Monachello’ ‘Bianchetto’ jeb ‘maiolino’ “pavasara citrons” augļi, kurus novāc 1. aprīlī vai pēc šā datuma mizas krāsa: gaiši dzeltena; forma: eliptiska vai ovāla; svars: vismaz 90 g; mīkstuma krāsa: dzeltena sulas īpašības: krāsa: citrondzeltena iegūtais daudzums > 25 % skābums > 5,5 % kopējais šķīstošo cietvielu daudzums: mīkstuma Briksa vērtība > 7 ēterisko eļļu iegūtais daudzums > 0,3 % ‘Monachello’ ‘Verdello’ (jeb “vasaras citrons”) augļi, kurus novāc 15. maijā vai pēc šā datuma mizas krāsa: no zaļas līdz gaiši dzeltenai; forma: eliptiska vai lodveida; svars: vismaz 80 g; mīkstuma krāsa: no gaiši zaļas līdz citrondzeltenai sulas īpašības: krāsa: citrondzeltena iegūtais daudzums > 25 % skābums > 5,5 % kopējais šķīstošo cietvielu daudzums: mīkstuma Briksa vērtība > 7 ēterisko eļļu iegūtais daudzums > 0,3 %

Citroni, kuri ir marķēti ar aizsargāto ģeogrāfiskās izcelsmes norādi “Limone dell’Etna”, jāpiedāvā tirdzniecībā svaigi, un tiem jābūt 3., 4., 5. vai 6. lieluma “ekstra” vai “I” šķiras augļiem.

Papildus iepriekš minētajiem augļiem citronus, kuru šķira, lielums, forma, svars vai mizas krāsa atšķiras no iepriekš noteiktajām īpašībām, drīkst marķēt ar AĢIN “Limone dell’Etna” un izmantot tikai pārstrādei, ja tie atbilst īpašajiem sulas kvalitātes parametriem un ēterisko eļļu iegūtajam daudzumam. Šādus augļus nedrīkst pārdot galapatērētājam kā svaigus augļus.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi “Limone dell’Etna” ražošanas posmi jāveic 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Citronus ar AĢIN “Limone dell’Etna” drīkst nodot patēriņam nefasētā veidā vai jebkādā iepakojumā, kas atbilst spēkā esošajiem tiesību aktiem.

3.6. Ar reģistrēto nosaukumu apzīmētā produkta marķēšanas īpašie noteikumi

Visiem augļiem, kuri tiek nodoti patēriņam nefasētā veidā, ir jāpiestiprina uzlīmes. Uz uzlīmēm jābūt AĢIN “Limone dell’Etna” logotipam, kas ir aprakstīts un attēlots tālāk.

Ar AĢIN “Limone dell’Etna” apzīmētos citronus drīkst arī nodot patēriņam mazumtirdzniecībā, marķējot ar labi saskatāmu etiķeti, uz kuras norādīta tāda pati informācija, kas jānorāda uz iepakojuma.

Citronus, kuri paredzēti pārstrādei un kurus nav atļauts pārdot galapatērētājam kā svaigus augļus, drīkst pārdot nefasētā veidā, bez uzlīmēm, iepakojumā vai tarā, kas atbilst spēkā esošajiem tiesību aktiem, ja vismaz uz vienas iepakojuma puses ar skaidriem un labi salasāmiem burtiem ir teksts “Limone dell’Etna IGP destinato alla trasformazione” [“Pārstrādei paredzēti citroni ar AĢIN “Limone dell’Etna””], norādot šķirni un partiju, vai tieši no īpašu transportlīdzekļu piekabēm, turklāt ir stingri aizliegta citu tādu augļu klātbūtne, kuri nav apzīmēti ar AĢIN “Limone dell’Etna”.

Uz iepakojuma etiķetes skaidri un labi salasāmi jānorāda ne tikai Eiropas AĢIN simbols, turpmāk aprakstītais “Limone dell’Etna” logotips un tiesību aktos paredzētā informācija, bet arī šķirnes nosaukums, produkta klase un lielums. Atļauts izmantot privātus zīmolus, ja vien tiem nav patērētāju maldinošs raksturs un ja tos atļauj spēkā esošie tiesību akti. Aizliegts pievienot apzīmējumus un norādes, kas atšķiras no tiem, kuri ir skaidri paredzēti produkta specifikācijā, tostarp īpašības vārdus, piemēram, “fine” [izsmalcināts], “superiore” [augstākā labuma], “selezionato” [izmeklēts], “scelto” [īpaši atlasīts] vai tamlīdzīgus apzīmējumus. Nav atļauts lietot slavinoša rakstura teicienus.

AĢIN “Limone dell’Etna” logotips

Logotipā ir attēloti divi citroni un teksts “Limone dell’Etna IGP” [AĢIN “Limone dell’Etna”].

Logotipu nedrīkst pārveidot, kā arī izmantot daļēji vai pārveidot daļēji.

4. Ģeogrāfiskā apgabala īsa definīcija

Ģeogrāfiskais apgabals, kurā tiek audzēti “Limone dell’Etna” citroni, atrodas Katānijas provincē, joslā starp Jonijas jūru un Etnas vulkānu, un tajā ietilpst šādu pašvaldību administratīvā teritorija: Aci Bonaccorsi, Aci Castello, Aci Catena, Aci Sant’Antonio, Acireale, Calatabiano, Castiglione di Sicilia, Fiumefreddo di Sicilia, Giarre, Mascali, Piedimonte Etneo, Riposto, Santa Venerina, San Gregorio di Catania, Valverde, Zafferana Etnea.

5. Saikne ar ģeogrāfisko apgabalu

Saikne starp produktu un ģeogrāfisko apgabalu ir galvenais elements, kas to padara īpašu, un tās pamatā ir augļu kvalitātes rādītāji.

Nosaukums “Limone dell’Etna” attiecas uz citroniem, kuri tiek audzēti Etnas vulkāna zemāko nogāžu apgabalā un atgādina par kvalitātes īpašībām un elementiem, kuri raksturīgi attiecīgajam apgabalam, un tradīcijām, kuras vairāk nekā divus gadsimtus nodotas no paaudzes paaudzē.

Kvalitātes rādītāju ziņā “Limone dell’Etna” epikarpam ir raksturīgs ļoti liels ēterisko eļļas dziedzerīšu daudzums, un tas satur īpaši aromātiskas ēteriskās eļļas. Jo īpaši var izdalīt citrālu (geraniāla un nerāla aldehīdu maisījumu), kas piešķir raksturīgo citronu aromātu.

“Limone dell’Etna” citronu ēterisko eļļu kvalitātes rādītāji piešķir augļiem specifiskas iezīmes, ko novērtē patērētāji. Šīs īpašības aplūkotas arī pētījumos. Konkrētāk, pētījumi, kurus veica Lauksaimnieciskās pētniecības un lauksaimniecības ekonomiskās analīzes padomes Ačireāles olīvu, augļu un citrusaugļu izpētes centrs (CREA-OFA) (iepriekš: Citrusaugļu eksperimentālais institūts) un Mesīnas Universitātes Organiskās ķīmijas institūts attiecībā uz ekstraktiem, kas iegūti no ‘Femminello’ šķirnes citroniem, kuru paraugi ņemti raksturīgajos Sicīlijas apgabalos, liecina, ka ēteriskās eļļas, kas iegūtas no “Limone dell’Etna” ražošanas apgabalā audzētiem augļiem, raksturo vidēji augsts citrāla saturs (3,61 %), kurš ir lielāks nekā citroniem no citiem pētījuma ietvaros apskatītajiem apgabaliem, proti, Sirakūzām (3,49 %) un Bagērijas (3,29 %) (avots: Industrie e Conserve, Nr. 2, 1969. gads, 110.–116. lpp.).

Tādi paši secinājumi tika izdarīti attiecībā uz “Limone dell’Etna” šķirni ‘Monachello’. Saskaņā ar citu pētījumu, kuru veica Ačireāles olīvu, augļu un citrusaugļu izpētes centrs (CREA-OFA) attiecībā uz tādu ekstraktu kvalitāti, kas iegūti no ‘Monachello’ šķirnes citroniem, ēteriskajām eļļām, kuras iegūtas no augļiem, kas nāk no “Limone dell’Etna” ražošanas apgabala, ir raksturīgs augsts vidējais citrāla saturs, jo to geraniāla un nerāla saturs attiecīgi 1,67 % un 0,82 % apmērā ir lielāks nekā citos citronos, kas audzēti Laskari (Palermo province) (0,70 %–0,59 % un 0,85 %–0,72 %) un Barčelona Poco di Goto apvidū (Mesīnas province) (1,15 % un 0,77 %) (avots: “Contributo alla conoscenza delle essenze di limone di alcune cultivar italiane” izdevumā “Rivista Italiana Essenze, Profumi, Piante Officinali, Aromi, Saponi, Cosmetici”, XLVII sējums, Nr. 7, 1965. gada jūlijs, 370.–377. lpp.; “Ricerche sugli olii essenziali del flavedo di 44 cloni di limone” izdevumā “Essenze Derivati Agrumari”, LVII sējums, Nr. 3, 1987. gada jūlijs–septembris; “Determinazione delle caratteristiche analitiche e della composizione enantiomerica di oli essenziali agrumari ai fini dell’accertamento della purezza e della qualità” izdevumā “Essenze Derivati Agrumari”, 74. sējums, Nr. 1, 2004. gada janvāris–aprīlis).

“Limone dell’Etna” citronu kvalitāte ir skaidrojama ar to, ka augļi attīstās un nogatavojas vidē, kurā ir ļoti īpaši augsnes un klimatiskie apstākļi – Etnas vulkāna tuvumā esošajos apgabalos ir raksturīga vulkāniska augsne, un jūras ietekmes dēļ klimats ir maigāks.

“Limone dell’Etna” citroni tiek audzēti dažādas attīstības pakāpes vulkāniskās augsnēs, kas atrodas uz seniem vulkāniskiem litoloģiskajiem veidojumiem. Augsnes ir heterogēnas to daļiņu lieluma un struktūras ziņā: noteiktā apgabala kalnainajā daļā augsne ir diezgan sekla, ar ļoti akmeņainu virskārtu, smilšainu struktūru un oļaina, savukārt piekrastes daļā augšņu profils ir labāk izveidojies, dziļāks, un tās ir dūņainas smilts augsnes (avots: Ķīmiskā/lauksaimniecības laboratorija, SOAT (Tehniskās palīdzības operatīvā nodaļa), Ačireāle).

Turklāt CREA-OFA veiktie pētījumi (Acta Italus Hortus, Nr. 9, 2013. gads, 61.–65. lpp.; Food Chemistry, Nr. 211, 2016. gads, 734.–740. lpp.) liecina, ka “Limone dell’Etna” citronos ir augstāka mangāna un stroncija koncentrācija īpašās augsnes dēļ, kas galvenokārt ir vulkāniska, ņemot vērā Etnas vulkāna klātbūtni, kā arī bazalta iežu sastāva dēļ.

Papildus augsnes īpašībām pastāv arī citi dabas faktori, kuri palīdz izveidot optimālus apstākļus “Limone dell’Etna” citronu audzēšanai.

Faktori, kuri ietekmē klimatu “Limone dell’Etna” citronu audzēšanas apgabalā, galvenokārt ir temperatūra un topogrāfija.

Temperatūru ievērojami ietekmē Jonijas jūras tuvums un Etnas vulkāna kompleksa klātbūtne. Pateicoties labvēlīgajai temperatūrai, gadsimtu gaitā citronu audzēšana ir izplatījusies Etnas piejūras joslā un pakalnos, kuri ietver piekrasti, apgabalā starp Alkantaras upi ziemeļos un Katānijas pašvaldības ziemeļu robežu dienvidos.

Topogrāfijai ir būtiska ietekme uz nokrišņu daudzumu: platuma grādos, kur raksturīgs daļēji sauss vai sauss klimats, vulkāna klātbūtne nodrošina augstu nokrišņu daudzumu, kas citronu audzēšanas apgabalos kopumā ir aptuveni 600–700 mm/gadā. Negaisi vasarā, kas ir diezgan bieži kalna austrumu pusē, neļauj temperatūrai paaugstināties.

Gaisa mitruma vērtības Etnas austrumu pusē, jo īpaši CREA-OFA meteoroloģiskajā stacijā Ačireālē (194 m virs jūras līmeņa), liecina, ka pēdējo 27 gadu laikā (1990.–2017. gadā) gada vidējais gaisa mitrums bija 67 % (vidējās maksimālās vērtības nepārsniedza 88 %, un vidējās minimālās vērtības nebija mazākas par 43 %).

Saules gaisma un vējš arī ir nozīmīgi klimatiskie faktori, kuriem ir izšķiroša ietekme uz kultūraugu.

Vidējais saules spīdēšanas ilgums, kas reģistrēts ikmēneša biļetenā (no 1936. līdz 1939. gadam) Collegio Pennisi meteoroloģiskajā stacijā (avots: Il clima di Acireale nei suoi elementi metereologici anno 1943), liecina, ka šī vērtība Ačireālē pārsniedz stundu skaitu citās pilsētās. To apstiprina mākoņu daudzuma vērtības, kas reģistrētas minētajā meteoroloģiskajā stacijā.

Īpašība, kas ir raksturīga tikai “Limone dell’Etna” apgabalam, ir īpašā audzēšanas metode, kas zināma kā “forzatura” [“steidzināšana”] jeb “secca” [“sausā metode”]. To izmanto vietējie ražotāji, un tā ļauj iegūt augļus vasarā un ir raksturīga “Limone dell’Etna” audzēšanas apgabalam.

Šo metodi, kas nodrošina iespēju “piespiest” koku ziedēt vasarā un ražot augļus laikposmā no nākamā gada maija līdz septembrim, pirms trīs gadsimtiem izstrādāja speciālisti Jonijas/Etnas apgabalā; tā tiek nodota no paaudzes paaudzē vairāk nekā divus gadsimtus un joprojām ir raksturīga Ačireāles piekrastes apgabalam. Jūnijā un jūlijā netiek veikta apūdeņošana, tādējādi radot augļu kokam ūdens trūkumu. Tomēr pēc šā perioda, pakāpeniski palielinot apūdeņošanu un mēslošanu ar slāpekli saturošiem līdzekļiem, koks tiek pamodināts no miera perioda, tādējādi izraisot otro ziedēšanu un nodrošinot augļu ražošanu nākamajā gadā. Augļi, kas iegūti, izmantojot šo metodi, tiek dēvēti par “verdelli”.

Saiknei starp Etnas vulkāna tēlu un citronu audzēšanu ir ļoti sena vēsture, ko apliecina zīdpapīrs, kas tika izmantots citronu iesaiņošanai gadsimta sākumā.

Citronu audzēšana Etnas apgabalā ir minēta arī attiecīgā laikposma romānos. 1894. gadā Federico De Roberto romānā “I Vicerè” [“Vicekaraļi”] rakstīja par darbu, kas veikts, lai apgūtu zemi un iegūtu ūdeni, rokoties caur gadu simteņiem seno Mongibello lavu, lai iestādītu apelsīnu un citronu kokus.

Citronu audzēšana Etnas apgabalā ir labi zināma, pateicoties ražošanas tradīcijām, kuru dēļ tas pazīstams jau vairāk nekā divus gadsimtus. Bibliogrāfiskās izpētes rezultātā ir atklāts vēsturiski un zinātniski nozīmīgs darbs, proti, Etnas citronu audzēšanas pētījums, ko veica Giulio Savastano, pazīstams 20. gadsimta sākuma zinātnieks, un kas tika publicēts 1922. gadā izdevumā Annali della Regia Stazione Sperimentale di Agrumicoltura e Frutticoltura di Acireale ar nosaukumu “La biologia colturale del limone nel versante orientale etneo”. Šajā dokumentā Savastano aprakstīja vēsturiskos, bioloģiskos un agronomiskos iemeslus, kāpēc citronkokiem bija lieliski piemērota Etnas vulkāna austrumu pusē esošā piekrastes josla, kas tika nodēvēta par “regione etnea del limone” [“Etnas citronu reģions”] un kas tagad, 100 gadus vēlāk, atbilst “Limone dell’Etna” ģeogrāfiskajam apgabalam.

Toponīmi Riviera dei Limoni un Città del Lemone Verdello, kuri joprojām tiek plaši izmantoti, apliecina citronu audzēšanas vēstures nozīmi šajā apgabalā.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas vietni (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.